b'\n_START_ARTICLE_\nCasa Conrad Roure\n_START_SECTION_\nDescripci\xc3\xb3\n_START_PARAGRAPH_\nLa Casa Conrad Roura est\xc3\xa0 ubicada a l\'illa del districte de l\'Eixample delimitada pels carrers Paris, Muntaner, C\xc3\xb2rsega, i Aribau. Disposa d\'una \xc3\xbanica fa\xc3\xa7ana exterior afrontada al carrer Aribau, des d\'on es produeix l\'acc\xc3\xa9s principal, i una fa\xc3\xa7ana interior afrontada al pati de l\'illa._NEWLINE_Es tracta d\'un edifici entre mitgeres de planta rectangular, amb una estructura original en al\xc3\xa7at que comprenia planta baixa, una planta pis i terrat transitable. L\'acc\xc3\xa9s principal d\xc3\xb3na pas a una zona de vest\xc3\xadbul i unes escales que permeten accedir a la planta pis._NEWLINE_La fa\xc3\xa7ana t\xc3\xa9 els baixos revestits de carreus en relleu i la planta pis esta recoberta de morter. Estructura les seves obertures en tres eixos verticals de ritme regular. La planta baixa s\'obre al carrer per mitj\xc3\xa0 d\'un gran portal a l\'esquerra i dos grans finestrals ampitats per baranes de ferro forjat. La planta superior presenta tres balcons en volad\xc3\xads amb estructura met\xc3\xa0l\xc2\xb7lica ancorada a la paret refor\xc3\xa7ada per tirants, tamb\xc3\xa9 de ferro. La llosana esta recoberta a la part inferior per rajoles vidriades policromes amb motius vegetals._NEWLINE_Destaca a l\'edifici el portal d\'entrada, emmarcat per un gran arc de ferradura sustentat per dos columnes de capitells vegetals, on hi ha unes inscripcions en relleu decoratiu amb car\xc3\xa0cters goticistes on es pot llegir "Al gust d\'ell cad\' estil fa sa morada - cada aucell fa\'l seu niu com m\xc3\xa9s li agrada". A les impostes de l\'arc hi ha unes carteles amb la data de construcci\xc3\xb3 de l\'edifici, i com homenatge al propietari un roure en la clau de l\'arc. Al vest\xc3\xadbul que s\'accedeix a trav\xc3\xa9s d\'aquesta porta principal surten les escales que pugen al primer pis. Cal destacar el s\xc3\xb2col amb rajoles cer\xc3\xa0miques de tem\xc3\xa0tica vegetal, una sanefa d\'esgrafiats vegetals i l\'embigat del sostre. Al repl\xc3\xa0 de l\'escala una columna de capitell esculpit sustenta una gran j\xc3\xa0ssera. Ja al segle XXI l\'edifici va patir una remunta de quatre plantes, per ocupar l\'espai buit entre les cases ve\xc3\xafnes.\n_START_SECTION_\nHist\xc3\xb2ria\n_START_PARAGRAPH_\nA principis del segle XXI s\'ha reformat l\'edifici, deixant la planta baixa i pis per a oficines i realitzant una remunta de quatre plantes per a habitatges. Hi ha un Pla especial integral que regula les condicions de reforma i ampliaci\xc3\xb3 aprovat definitivament el 27 d\'abril del 2001.'